
A magyar cserkészmozgalom "életreform" programjának sajátos motívumai

A huszadik század elején változást követelő mozgalmak indultak Európában és kívül, számos közülük a fiatalok életének megújítását tűzte célul. Sok közülük kifejezetten életreform törekvésnek indult, egy alternatív életforma lehetőségét keresve és felkínálva a fiataloknak.
A Magyar Cserkészszövetség 1912-ben alakult meg angol mintára Magyarországon. A fiatalok életének megújítása mellett egy új életprogramot állított eléjük: többek között a természethez való visszatérést, a nemzeti hagyományokban fellelhető gyökereket, illetve egy polgári embereszményt (a segítőkész, tiszta lelkű, hazáját szolgáló személyt) ajánlva. A cserkészet tevékenysége számos jegyében kapcsolódik az életreform mozgalomhoz, ezért vizsgálatom egyik célkitűzése: a cserkész mozgalom helyének kijelölése az életreform mozgalom sokszínű motívumainak sorában.
A cserkészetben több irányzat is kialakult, illetve megjelent Magyarországon a felekezetiséghez tartozás. Kutatásomban a felekezeti és egyéb irányzatok együttműködését, illetve fejlődési irányát bemutatom be.
Ezen belül foglalkozom Karácsony Sándor tevékenységének vizsgálatával, mivel az I. számú BKIE Cserkészcsapat tagjaként, később országos vezetőként közvetlenül hatott a mozgalom szervezésére, valamint nevéhez kötődik a népi-nemzeti irányvonal képviselete, a falusi cserkészcsapatok beindításának kezdeményezése.
A téma azért lehet ma is aktuális, mivel a cserkészmozgalom ma is nagy szerepet vállal a fiatalok nevelésében, egy alternatívát kínálva számukra.
A fent bemutatott kérdések körüljárásával újra szeretném gondolni a cserkészet történetének tanulságait beleillesztve az életreform mozgalom kibontakozásába. Ebben az összefüggésrendszerben szeretném elhelyezni egy pedagógusként országosan, cserkészként csak szűk körben ismert személyiség, Karácsony Sándor tevékenységét, aki a mozgalom népi-nemzeti jellegének meghatározó alakja volt.
Célom, hogy értelmezésem, illetve az eddig nem feldolgozott forrásanyag bemutatása hozzájáruljon a cserkész mozgalom történetének kiegészítéséhez, valamint Karácsony Sándor hagyatékának gazdagításához, amely hasznos lehet a neveléstudomány és a történelemtudomány számára is.



